paragraph_text: Drugi album Tempo velegrada/Demiurg izašao je za Menart u ožujku 2002. godine. Dvostruko ime albuma rezultat je kompromisa s izdavačkom kućom - Elemental su htjeli naziv "Demiurg", a Menart "Tempo velegrada". Snimljen je u Studiju 25 Mladena Maleka (Boa). Shotovi jazzy beatovi i dalje su bili okosnica pjesama, ali uz programiranu matricu nasnimljeni su vrhunski gostujući instrumentalisti: Matija Dedić (klavir), Mario Igrec (gitara), Josip Grah (truba), Tihomir Novak (kontrabas), Mladen Malek (gitara, klavijature i bubanj), Henry Radanović (bas i akustična gitara), Tonči Grabušić (bubanj i udaraljke), Darko Jurković Charlie (gitara) i Robert Furčić (klavijature). Od Elementalove prateće postave bas je svirao Marijo Bilić, a Davor Marić gitaru. Vokali koji su dali svoj doprinos bili su šibenski reper Mister Miyagy, Tram 11, Špica Magellano, Bizzo iz Bolesne braće i Meri Trošelj. Kao prvi singl s albuma izlazi pjesma “Vidi me sad” koja se smatra jednom od prvih hrvatskih dancehall pjesama. Kao drugi single izlazi “Dal’ sjećaš se” za koju je spot napravio Badcat.